Poskantoorwerkers staakArgieffoto Die Suid-Afrikaanse Poskantoor het Dinsdag bevestig dat 270 tydelike werknemers tans aan ŉ onbeskermde staking deelneem. “Nagenoeg 200 werkers staak in die Oos-Rand en Witspos in Johannesburg om steun te werf vir die erkenning van ŉ nuwe vakbond wat hulle gestig het,” het die Poskantoor in ŉ verklaring gesê. Altesaam 70 tydelike personeellede staak in Kaapstad. “Die bestuur van die Poskantoor is in gesprek met verteenwoordigers van die betrokke personeellede om die staking onmiddellik tot ŉ einde te bring.” Intussen geld die beginsel van “geen werk, geen betaling” vir alle werkers wat aan die staking deelneem. Die Poskantoor het gesê posverspreiding in die betrokke gebiede kan tot 48 uur vertraag word, maar bedrywighede in die res van die land duur normaal voort.